Source: https://webpravo.eu/clanky/pravna-uprava-platobneho-rozkazu-od-01-07-2016
Timestamp: 2019-05-24 19:48:39+00:00
Document Index: 14451590

Matched Legal Cases: ['súd ', 'súd ', 'Súd ', 'súd ', 'súd ', '§ 267', 'Súd ', 'Súd ', '§ 267', 'súd ', 'súd ', '§ 267']

PRÁVNA ÚPRAVA PLATOBNÉHO ROZKAZU OD 01.07.2016 – Webpravo
Home » Články » PRÁVNA ÚPRAVA PLATOBNÉHO ROZKAZU OD 01.07.2016
V podnikateľských kruhoch predstavuje platobný rozkaz nielen najkratšiu cestu k získaniu judikovanej pohľadávky, ale aj rýchly a účinný prostriedok donútenia obchodného partnera k splneniu peňažného záväzku.
Platobný rozkaz vydá súd v zrýchlenom konaní bez nariadenia ústneho konania na základe listinných dôkazov predložených zo strany navrhovateľa, ak sa v žalobe uplatňuje právo na peňažné plnenie. Ak navrhovateľ spolu s podaným návrhom predloží aj vyplnené tlačivo uverejnené na webovom sídle MSSR a zaplatí súdny poplatok, súd vydá platobný rozkaz najneskôr do 10 pracovných dní.
Súd v platobnom rozkaze uloží odporcovi, aby do 15 dní od doručenia zaplatil uplatnenú pohľadávku alebo v rovnakej lehote podal odpor. Súčasná právna úprava stanovuje, že odpor musí byť odôvodnený vo veci samej, podaný oprávnenou osobou a v stanovenej lehote, potom súd platobný rozkaz zruší a nariadi vo veci ústne konanie.
Platobný rozkaz sa doručuje do vlastných rúk odporcu, pričom ak nie je možné doručiť ho čo i len jednej osobe na strane odporcu, súd zruší platobný rozkaz v plnom rozsahu a nariadi ústne konanie. Po doručení platobného rozkazu, ak odporca nepodá v lehote 15 dní odpor s odôvodnením vo veci samej, nadobúda účinky právoplatného rozsudku, a teda právoplatný a vykonateľný platobný rozkaz je exekučným titulom. Ako „odôvodnenie vo veci samej“ na základe praktických skúseností postačuje, aby odporca uviedol napríklad, že podáva odpor proti platobnému rozkazu z dôvodu, že navrhovateľom uplatňovaný nárok nevznikol/zanikol/v uplatnenom rozsahu už neexistuje, že pohľadávku už uhradil…
Podľa súčasnej právnej úpravy teda postačuje, aby odporca podal odpor s akýmkoľvek odôvodnením, samozrejme logickým, ktorý sa týka merita veci, pričom nie je povinný predkladať žiadne dôkazy.
Nová právna úprava platobného rozkazu nám prináša podstatnú zmenu. Podľa § 267 civilného sporového poriadku, účinného od 01.07.2016 platí, že odpor proti platobnému rozkazu musí byť vecne odôvodnený, pričom žalovaný má povinnosť v odôvodnení opísať rozhodujúce skutočnosti na svoju obranu. Aby nedochádzalo k šikanóznemu podávaniu odporov, k zmareniu hlavného účelu konania o vydanie platobného rozkazu, ktorým je rýchlosť konania a zbytočnému zaťažovaniu súdov, ako tomu je v súčasnosti, žalovaný musí pripojiť k podanému odporu alebo označiť listiny/dôkazy, o ktoré opiera svoje tvrdenia. Súd žalovaného o týchto podmienkach účinného podania odporu poučí. Súd odpor odmietne, ak bol podaný oneskorene, neoprávnenou osobou alebo nebol vecne odôvodnený.
V novom procesnom predpise v § 267 ods. 2 sa však neuvádza, že by mal súd odmietnuť odpor, z dôvodu nepredloženia/neoznačenia dôkazu/listiny, o ktoré žalovaný opiera svoje tvrdenia. Som však toho názoru, že odsek 2 je potrebné vykladať v kontexte s odsekom 1 citovaného ustanovenia a súd odpor odmietne aj v prípade nepredloženia/neoznačenia listín/dôkazov.
Nová právna úprava zabraňuje šikanóznemu podávaniu odporov, čo istým spôsobom posilňuje postavenie veriteľa a umožňuje mu získať judikovanú pohľadávku (= exekučný titul) rýchlejším spôsobom. Sudcovský výklad vecného odôvodnenia a povinnosti predložiť listiny zo strany odporcu nám ukáže až prax.
Príklad odôvodnenia odporu proti platobnému rozkazu podľa právnej úpravy platnej od 01.07.2016:
„Proti platobnému rozkazu č. XYZ zo dňa 30.07.2016 podávam odpor v zmysle § 267 zákona č. 160/2015 Z.z., civilný sporový poriadok, nakoľko pohľadávka veriteľa už neexistuje, resp. zanikla. Na preukázanie svojich tvrdení prikladám potvrdenia o úhrade zo dňa 30.06.2016 a 20.07.2016.“
Previous Rozhodcovské rozsudky
Next Návrh na zmenu účastníka konania.